《次韵和答周伯寿送行》
宋代·赵蕃

秋月日以明，秋风日以清。
秋今且云暮，而我遄东征。
虽云别寓邦，且复遵故程。
久结山水念，况关朋友情。
惟昔未识初，闻风已先倾。
一见辱与交，再焉许同盟。
吾徒务切磋，俗士资飞鸣。
我事太卤莽，君为久专精。
我行政依刘，君言将入衡。
要期一见重，可使万户轻。
春风一转首，南山各归耕。
君亦竟闭户，坐阅水火争。
临分枉题赠，至味如太羹。
此意可虚辱，不然讵为荣。
去去复去去，行行重行行。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。